Katarína Macháčková

Katarína Macháčková (* 27. júl 1970, Bojnice) je slovenská právnička a politička. V súčasnosti primátorka Prievidze, bývalá poslankyňa Trenčianskeho samosprávneho kraja a bývalá podpredsedníčka novozaloženej strany Spolu.

Vzdelanie a právnická kariéra 
Katarína Macháčková v roku 1988 vyštudovala Gymnázium Vavrinca Benedikta Nedožerského v Prievidzi. V tom istom roku začala štúdium na Právnickej fakulte Univerzity Komenského v Bratislave. Toto štúdium ukončila v roku 1993 magisterským titulom. V roku 2001 na rovnakej fakulte zložila rigoróznu skúšku a získala titul JUDr.

Po absolvovaní vysokej školy pracovala ako právnička v ZDA v Partizánskom (19931994), v Slovenskej sporiteľni (19941996)a v Prima Zdroji v Prievidzi (19961999). Od roku 1999 pracovala ako právnička-advokátka na voľnej nohe.

Od roku 2004 je členkou advokátskej komory. Pôsobila tiež ako konateľka súkromnej spoločnosti a v dvoch dozorných radách.

Komunálna politika 
Počas svojej advokátskej praxe bola v roku 2002 zvolená do mestského zastupiteľstva v Prievidzi. Svoj post získala aj v nasledujúcich voľbách v roku 2006. Od roku 2009 je zároveň poslankyňou Trenčianskeho samosprávneho kraja za obvod Prievidza. Mandát krajskej poslankyne obhájila aj v roku 2013. V roku 2017 už nekandidovala.

Primátorka Prievidze 
Do komunálnych volieb 2010 kandidovala ako nezávislá kandidátka. Získala 6 551 hlasov čím porazila najbližšieho kandidáta Norberta Turanoviča (SMER, SNS) s 4 162 hlasmi a bola zvolená za primátorku. Vo funkcii nahradila Jána Bodnára.

Do komunálnych volieb v roku 2014 kandidovala ako členka strany #SIEŤ. Vo voľbách získala 9 175 hlasov čím porazila najbližšieho kandidáta Michala Dobiaša (NEKA) s 2 824 hlasmi a bola znovuzvolená za primátorku.

Do komunálnych volieb v roku 2018 kandidovala ako členka strany SPOLU. Post primátorky tretíkrát obhájila so ziskom 8508 hlasov, čím porazila najbližšieho kandidáta Richarda Takáča (SMER-SD, SNS, SZ) so ziskom 3674 hlasov.

Kauza Macháčkovej rodinného domu 
V roku 2005 požiadala mestská poslankyňa Macháčková (vtedy KDH) so svojím poslaneckým kolegom Jozefom Kobelom (KDH) o kúpu pozemku na sídlisku Kopanice v Prievidzi. Podľa odporúčaní finančnej komisie mesta a príslušných zákonov musí v prípade žiadosti poslanca prebehnúť verejná obchodná súťaž. Macháčková a Kobela na toto stanovisko reagovali stiahnutím predmetnej žiadosti. Neskôr o predmetné pozemky požiadal kmotor Kataríny Macháčkovej, Milan Simušiak (SPOLU), a pani Helene Ondrušková, ktorým prievidzskí poslanci za HZDS a KDH odpredaj schválili. Všetky právne úkony oboch žiadateľov vyhotovila sama poslankyňa Macháčková alebo jej právna kancelária. Neskôr schválili aj zrušenie predkupného práva na pozemky a o necelých 10 rokov sa vlastníkom pozemkov stala dcéra Kataríny Macháčkovej, Barbora Kútna, rod. Macháčková. Tá ich neskôr predala spolu s rozostavaným domom už primátorke Macháčkovej výmenou za byt a 50 000 eur. Portál Aktuality.sk tvrdí, že prevod pozemkov sa odohral na základe zmluvy medzi Macháčkovou a jej dcérou, ktorá hovorí, že spomínaná suma mala byť zaplatená v desiatich splátkach a v hotovosti. To však zákon o obmedzení platieb v hotovosti neumožňuje.  

Macháčkovej kauzu riešil aj Výbor NR SR pre nezlučiteľnosť funkcií a Komisia na ochranu verejného záujmu v Prievidzi. Kým výbor NR SR skonštatoval, že vec sa týka obdobia, keď Macháčková ešte nebola poslankyňou NRSR, prievidzskí poslanci konali a navrhli Macháčkovej pokutu za porušenie zákona o ochrane verejného záujmu. Mestské zastupiteľstvo, v ktorom mala strana SPOLU 17 mandátov z 25, napokon návrh pokuty neschválila. Na túto skutočnosť reagovala bývala hlavná kontrolórka mesta Prievidza, Ing. Jana Michaličková, ktorá podala na Katarínu Macháčkovú trestné oznámenie, pretože podľa nej spáchala trestný čin tým, že obišla verejnú obchodnú súťaž.

Týranie v Zariadení pre seniorov v Prievidzi 
Na jar 2020 vyšli na verejnosť svedectvá o týraní v prievidzskom Zariadení pre seniorov.  Macháčková skutočnosti dementovala a obvinila z politizácie prievidzského poslanca Branislava Gigaca (nezávislý), ktorý na problém dlhodobo poukazoval. Počas leta 2020 prebehli v zariadení dve kontroly - z Ministerstva práce sociálnych vecí a rodiny a z Úradu komisárky pre osoby so zdravotným postihnutím. Obe kontroly potvrdili závažné nedostatky, porušenia zákonov i zlé zaobchádzanie s klientmi v zariadení. O týchto skutočnostiach informoval portál Aktuality.sk. Napriek závažným zisteniam Macháčková neodvolala riaditeľa zariadenia Ing. Richarda Fodora, ktorý je jej nominant. Na tento krok ju viackrát vyzývali poslanci klubu prievidzskej demokratickej opozície.

Neúspešný odpredaj pozemkov pod autobusovou stanicou 
V auguste 2020 schválili prievidzskí poslanci zámer odpredať pozemky pod autobusovou stanicou v Prievidzi vlastníkovi SAD Prievidza, ktorá zabezpečuje v Prievidzi mestskú aj prímestskú autobusovú dopravu. Cena, za ktorú chcelo vedenie mesta odpredať pozemky, bola 20 eur/m2. Proti tomuto kroku sa ohradil mestský poslanec Branislav Gigac (nezávislý), ktorý spustil s kolegami petíciu proti úplnému odpredaju autobusovej stanice. Po tlaku verejnosti žiadateľ o kúpu pozemkov napokon svoju žiadosť stiahol.

Celoštátna politika

#SIEŤ 
V septembri 2014 bola zvolená za podpredsedníčku novozaloženej strany #SIEŤ. V nastávajúcich parlamentných voľbách bola Macháčková na druhom mieste kandidátky strany.

Macháčková ukončila členstvo v strane 17. marca 2016. Dôvodom rozhodnutia bol vstup #SIETe do koalície so SMERom. Spolu s ňou zo strany vystúpili poslanci Miroslav Beblavý a Simona Petrík. Spoluprácu so stranou tiež ukončila (vtedy ešte náhradníčka) Zuzana Zimenová.

Strana SPOLU 
Spolu s ďalšími doteraz nezávislými poslancami sa v apríli 2017 spojila do novej strany. Stranu založili Miroslav Beblavý, Jozef Mihál, Zuzana Zimenová, Simona Petrík, Viera Dubačová a Oto Žarnay. Iniciátori strany zároveň zverejnili svoju výzvu Vráťme Slovensko ľuďom.

Na ustanovujúcom sneme strany, ktorý sa konal 14. apríla 2018 v Poprade, bola Macháčková 170 hlasmi zvolená za podpredsedníčku strany.

V parlamentných voľbách vo februári 2020 kandidovala na 7. mieste kandidátky koalície PS/SPOLU. Vo voľbách získala 8 297 hlasov, po zohľadnení preferenčných hlasov sa umiestnila na 15. mieste kandidátky. Kvôli výsledku koalície sa do parlamentu nedostala.

Referencie

Externé odkazy 
 Domáca stránka 
 Profil na webovej stránke mesta Prievidza

Osobnosti z Bojníc
Absolventi Právnickej fakulty Univerzity Komenského v Bratislave
Slovenskí právnici
Primátori Prievidze
Poslanci Trenčianskeho samosprávneho kraja
Politici SIETe
Politici SPOLU
Poslanci NR SR (2016 – 2020)